„Art-kino
javna ustanova u kulturi
Krešimirova 2, Rijeka, Hrvatska

Tel.: 051 323 262
Faks: 051 323 275
e-mail: ured@art-kino.hr
OIB: 12254758142
MB: 2998050
Transakcijski račun: 2360000-1102348678
IBAN: HR2423600001102348678
www.art-kino.org

Klasa: 007-01/23-05/5

Ur.broj.: 2170-1-35-01-23-4

Rijeka, 23.05.2023

**OBRAZLOŽENJE DRUGIH IZMJENA I DOPUNA FINANCIJSKOG PLANA ZA 2023.GODINU**

 Ravnateljica:

Slobodanka Mišković, dipl.soc.

1. **Sažetak djelokruga rada proračunskog korisnika**

Art-kino je javna ustanova u kulturi osnovana Odlukom Gradskog vijeća Grada Rijeke 21. prosinca 2012. godine koja zajednicu Rijeke i šire regije upoznaje s vrijednim filmom, obrazuje o filmskoj kulturi i potiče filmsko stvaralaštvo. Ustanova je započela samostalno s radom sredinom 2013. godine (po ispunjavanju svih administrativnih uvjeta potrebnih za rad kao zasebna pravna osoba).

U skladu sa Statutom, Art-kino je javna ustanova osnovana radi obavljanja audiovizualnih i komplementarnih djelatnosti čija djelatnost obuhvaća: razvitak audiovizualne djelatnosti i promicanje audiovizualnog stvaralaštva na području Primorsko-goranske županije, javno prikazivanje audiovizualnih djela, kinotečnu djelatnost, poticanje produkcije audiovizualnih djela, organizaciju domaćih i međunarodnih filmskih programa i manifestacija, djelatnost razvijanja audiovizualne kulture i proučavanje audiovizualnih djelatnosti, organizaciju i provođenje programa stručnog usavršavanja i edukativnih programa s područja kulture i audiovizualnih djelatnosti, organiziranje stručnih skupova, predavanja, tečajeva, seminara, radionica i sličnih skupova s područja kulture i audiovizualne djelatnosti, zaštitu audiovizualne baštine, organizaciju i održavanje raznih kulturnih i drugih programa, iznajmljivanje audiovizualnih djela bez obzira na podlogu na kojoj su fiksirana, snimanje i presnimavanje video i audio materijala, distribuciju filmova i videofilmova, izdavačku djelatnost, nabavu knjižnične građe, osiguranje korištenja i posudbe knjižnične građe te protok informacija, organiziranje i koordiniranje stručnih i znanstvenih istraživanja, organiziranje edukativnih i kulturnih programa i akcija vezanih za djelatnost Ustanove, domaću i međunarodnu suradnju s udrugama, pojedincima i ustanovama na području kulture i audiovizualne djelatnosti. Pored navedenih, ustanova može obavljati i druge djelatnosti, ako se one u manjem opsegu ili uobičajeno obavljaju uz registrirane djelatnosti.

Glavna programska djelatnost ustanove odvija se u dvorani Croatia te Dječjoj kući, dok je u svrhu proširenja prostora za redovne i medijacijske programe u prosincu 2015. godine otvoreno Mini Art-kino. Programi se odvijaju i na Ljetnom kinu te vanjskim lokacijama. U okrilju ustanove djeluje i Specijalna filmska knjižnica, prva te vrste u Hrvatskoj.

Art-kino je programski usmjereno prikazivanju filmskih klasika, suvremenog umjetničkog i eksperimentalnog filma te provođenju specifičnih edukacijskih programa koji imaju za cilj podizanje razine filmske pismenosti i kulture. Ono nije samo mjesto prikazivanja i gledanja filmova, već i rasprave o njima, edukacije, komunikacije i istraživanja. Zasnovano na raznolikosti pristupa mediju filma, kino je svoje djelovanje usmjerilo u četiri glavna pravca: filmski program, rad s djecom i mladima, obrazovne i medijacijske programe te podršku filmskoj produkciji. Time se na jednom mjestu objedinilo prikazivačke, distribucijske i edukacijske funkcije te pružila prilika i drugim dionicima filmskog, kulturnog i obrazovnog sektora u zajedničkom nastojanju cjelovitog razvoja filmske djelatnosti u Rijeci.

Ustanova programsku koncepciju temelji na umjetničkoj značajnosti, svijesti o obrazovnoj ulozi kulturnih institucija, odgovornosti za razvoj cjelovitog kulturnog polja u kojem djeluje te otvorenosti prema potrebama zajednice, a vrijednosti svog djelovanja na umjetničkoj izvrsnosti, otvorenosti, društvenoj odgovornosti, predanosti i integritetu te, naravno, znanju.

1. **Obrazloženje programa, aktivnosti i projekata – podaci za 2023.**

U financijskom planu sredstva za rad Ustanove Drugim izmjenama i dopunama planirana su u ukupnom iznosu od **757.623 EUR** od čega je u prvom tromjesečju planirano 158.274 eura, a od četvrtog do dvanaestog mjeseca 2023. g. planirano je 599.349 eura. U odnosu na godišnji planirani iznos u visini od **659.327 eura** Drugim izmjenama i dopunama plan je povećan za **98.296**  **eura**. U navedenom programu planirani su svi rashodi potrebni za obavljanje redovne djelatnosti ustanove (v. Tablicu 1: Sredstva za realizaciju programske djelatnosti Art-kina za razdoblje IV-XII 2023. godine).

Program je podijeljen na sljedeće aktivnosti te kapitalni projekt:

* Aktivnost: Stručno, administrativno i tehničko osoblje
* Aktivnost: Redovna djelatnost ustanove
* Aktivnost: Programske aktivnosti ustanove
* Kapitalni projekt: Nabava opreme

Tablica 1: Sredstva za realizaciju programske djelatnosti Art-kina za razdoblje IV- XII 2023

|  |  |  |  |  |  |
| --- | --- | --- | --- | --- | --- |
| ***Red broj*** | ***Aktivnosti*** | ***Godišnji plan IV-XII 2023*** |  ***Razlika***  | ***Novi plan IV-XII 2023*** | ***Indeks (5:3)*** |
| ***1*** | ***2*** | ***3*** | ***4*** | ***5*** | ***6*** |
| 1. | Stručno, administrativno i tehničko osoblje | 262.548,00 | 11.047,00 | 273.595,00 | 104,21 |
| 2. | Redovna djelatnost ustanove | 92.025,00 | 18.517,00 | 110.542,00 | 120,12 |
| 3. | Programske aktivnosti ustanove | 63.884,00 | 24.841,00 | 88.725,00 | 138,88 |
| 4. | Nabavka opreme | 53.620,00 | 72.867,00 | 126.487,00 | 235,90 |
|   | **UKUPNO** | **472.077,00** | **127.272,00** | **599.349,00** | **126,96** |

Prvim izmjenama i dopunama plana nisu se mijenjali iznosi prihoda i rashoda, dok su ovim Drugim izmjenama i dopunama obuhvaćene sve nužne promjene planskih iznosa koje proizlaze iz dosadašnjeg tijeka izvršavanja plana, te procjene ostvarenja u daljnjem tijeku proračunske godine. Specifičnost prvih i drugih izmjena i dopuna financijskog plana je u tome da posebni dio plana sadrži i prijašnja i novoustrojena upravna tijela. To je nužno jer je do 31. ožujka bilo na snazi prijašnje ustrojstvo upranih tijela Grada Rijeke te se do toga dana plan izvršavao sukladno tome. Od 1. travnja stupilo je na snagu novo ustrojstvo upravnih tijela, pa se od tog dana plan izvršava prema novom ustrojstvu.

Kod aktivnosti – **Stručno, administrativno i tehničko osoblje;** Planirana godišnja sredstva u visini od 350.655 eura povećavaju se za 1.095 eura i sada iznose 351.750 eura. Sredstva se odnose na rashode za zaposlene: isplata plaća, doprinosa na plaće i ostale rashode za zaposlene. U Ustanovi je trenutno zaposleno 17 djelatnika. Organizacijska struktura ustanove može se podijeliti u tri neformalne jedinice: opći poslovi (administracija, računovodstvo i pravni poslovi), program ustanove (osmišljavanje i provedba programa i promidžbeni poslovi) i tehnika (tehnički, domarski i pomoćni poslovi).

**Kod aktivnosti – Redovna djelatnost ustanove**; Planirana godišnja sredstva u visini od 136.447 eura povećavaju se za 8.488 eura i sada iznose 144.935 eura, odnosno za razdoblje do ožujka 2023. godine smanjen je planirani iznos za 10.029 eura, a u razdoblju od travnja do prosinca planirani iznos je povećan za 18.517 eura. Do povećanja na stavkama Redovne djelatnosti je došlo uslijed rasta cijena usluga (na primjer usluge Securitasa i grafičkih usluga) te novih obveza i troškova vezanih za Dječju kuću (tekuće održavanje dvorane).

**Kod aktivnosti – Programske aktivnosti ustanove**; Planirana godišnja sredstva u visini od 100.555 eura povećavaju se za 33.010 eura i sada iznose 133.565 eura. Do povećanja je došlo u razdoblju siječanj- ožujak za 8.169 eura i u razdoblju travanj- prosinac za 24.841 euro i rezultat je povećanih programskih aktivnosti Art-kina vezanih uz Dječju kuću, povećanog broja projekcija u Dječjoj kući, kao i inflatornih pritisaka, među ostalima porast studentske satnice.

Art-kino je jedino mjesto u Rijeci i regiji čiji se program temelji na kontinuiranom prikazivanju domaće i svjetske filmske baštine te domaćeg i europskog nezavisnog filma. Raznolikost programa postižemo i zahvaljujući brojnim suradnjama s najvažnijim hrvatskim filmskim festivalima, veleposlanstvima, institutima u kulturi, obrazovnim institucijama i udrugama.

Razvoj filmske kulture u velikoj se mjeri oslanja i na njezino nasljeđe. Stoga ćemo publici osigurati pristupačnost filmskih naslova koji daju presjek određenih filmskih razdoblja i stilova, kako kroz opuse pojedinih tako i kroz cikluse čitavih grupa autora. Filmovi od posebnog povijesnog značaja i umjetničke vrijednosti, retrospektive posvećene pojedinim autorima, glumcima, žanrovima, temama i filmskim pravcima predstavljaju neiscrpan izvor umjetničkog, društvenog i povijesnog znanja i inspiracije, govore o prošlosti, propituju sadašnjost i oblikuju budućnost te čine važnu sastavnicu našeg kulturnog identiteta. Iz svih tih razloga, sustavno prikazivanje svjetske i hrvatske audiovizualne baštine naše je temeljno programsko nastojanje.

Planirani programi: Kino kustos, Kultno kino, Kino klasik, Adaptacija. Čitanje filma, Ridley Scott četvrtkom, Coen's Sundays, Slika i riječ: Željko Senečić, Abbas Kiarostami i drugi.

Premijerna prikazivanja lokalnih i domaćih filmova doprinose gledanosti i javnoj vidljivosti domaćeg filma te izgradnji gledateljskog doživljaja. Pored lokalnih i domaćih, premijerno ćemo prikazivati i regionalne i europske filmove. Širenjem prikazivačkog prostora i promocijom lokalnih filmova nastojat ćemo doprinijeti jačanju filmskog stvaralaštva u Rijeci i o njoj.

Ciklusi nacionalnih kinematografija važan su segment naše programske slagalice jer omogućuju našoj publici upoznavanje sa značajnim europskim i svjetskim kinematografijama, autorima i naslovima koji ne ulaze u redovitu filmsku distribuciju. Ovogodišnji održani i planirani ciklusi: Mjesec frankofonije, Ciklus poljskog filma, Tjedan turskog filma, Ciklus češkog filma, Ciklus korejskog filma, Tjedan japanskog filma itd.

Bitan segment našeg programa su i obrazovni i medijacijski programi te Specijalna filmska knjižnica, koji se organiziraju kako bismo nastavili dijalog o filmu i nakon prikazivanja te proširili razumijevanje filmske umjetnosti izvan platna. Različite radionice, tribine, okrugli stolovi, razgovori povodom ciklusa ili pak razgovori s filmskim autorima, kritičarima i teoretičarima, predstavljanja knjiga i časopisa doprinose vidljivosti i živosti programa te produbljivanju znanja o filmskoj umjetnosti ili pak o aktualnim društvenim pitanjima čime potvrđujemo našu javnu ulogu.

Nastavit ćemo raditi na razvoju filmske pismenosti i kulture kod djece i mladih što predstavlja jednu od ključnih programskih odrednica ustanove. Ove ćemo programe dijelom provoditi i u Dječjoj kući koja predstavlja jedno od najvažnijih nasljeđa projekta *Rijeka 2020 - Europska prijestolnica kulture*.

Dječja kućajenamijenjena aktivnom uključivanju djece u kulturne sadržaje. Program u Dječjoj kući obuhvaća filmski program otvoren za javnost (*Obiteljski program*), filmski program namijenjen organiziranim posjetima dječjih vrtića i nižih razreda osnovnih škola u sklopu dugogodišnjeg programa Art-kina *Škola u kinu*, programe u suradnji s drugim institucijama i udrugama. Kako kinodvorana Dječje kuće može primiti manje gledatelja od glavne dvorane Art-kina (75 sjedećih mjesta u Dječjoj kući u odnosu na 315 mjesta u dvorani Art-kino Croatia), a imajući u vidu činjenicu da novootvoreni prostor Dječje kuće izaziva povećani interes vrtića i škola za programe u tom objektu, očekujemo da će se morati dodatno povećati broj projekcija u Dječjoj kući, uz zadržavanje programa za starije uzraste u Croatiji što znači povećan broj radnih sati za tehničko osoblje te programske suradnike. Pritom, tu su i ostale aktivnosti planirane za Dječju kuću koje će povećati opseg poslova u ovom segmentu. Riječ je o radioničkim i drugim aktivnostima za djecu vezanim uz filmsku kulturu, kao i edukacijskim programima namijenjenima nastavnicima na polju medijske kulture koji će, vjerujemo, također pronaći svoje mjesto i interes na novoj lokaciji.

Art-kino provodi program Filmske komisije. Kvarnerska filmska komisija regionalni je filmski ured, osnovan 2016. godine unutar javne ustanove Art-kino, uz podršku i poticaj Hrvatskog audiovizualnog centra, Primorsko-goranske županije i Grada Rijeke. Kvarnerska filmska komisija pruža administrativnu, logističku, obrazovnu i stručnu podršku za domaću i stranu audiovizualnu produkciju. Pored temeljne zadaće, nastavit ćemo s programima *Kvarner u kratkom* i *Kvarnerskim filmskim susretima*.

**Kod kapitalnog projekta – Nabava opreme;** – Planirana godišnja sredstva u visini od 71.670 eura povećavaju se za 55.703 eura i sada iznose 127.373 eura. U razdoblju do ožujka smanjen je planirani iznos za 17.164 eura, a u razdoblju od travnja do prosinca planirani iznos je povećan za 72.867 eura. Do povećanja na aktivnosti Nabava opreme je došlo uslijed planiranja nabave novog projektora procijenjene vrijednosti veće od 100.000 eura koji će biti plaćeni iz viška Ustanove te iz sredstava pomoći Ministarstva kulture i medija Republike Hrvatske. Napominjemo da je na tržištu audiovizualnom opremom došlo do neočekivanog rasta cijena.

Art-kino *Croatia* digitalno je opremljeno 2013. godine uz financijsku podršku Grada Rijeke, Ministarstva kulture te MEDIA programa. Zbog starosti, velike korištenosti i dotrajalosti postojećeg projektora, unatoč redovitom godišnjem servisiranju i održavanju, sve češće dolazi do smetnji tijekom projekcija te su vidljiva i mehanička oštećenja. Planiramo nabavu 4k projektora koji ima bolju rezoluciju, pruža oštriju i kvalitetniju sliku te veće kontraste. Prednost je nove generacije digitalnih projektora i njihova veća energetska učinkovitost te ćemo tako implementirati zelene politike u naš rad.

1. **Zakonske i druge podloge:**
* Zakon o ustanovama ("Narodne novine" broj 76/93, 29/97, 47/99-ispravak, 35/08 127/2019 i 151/2022),
* Zakon o audiovizualnim djelatnostima ("Narodne novine" broj 61/18, 114/22),
* Zakon o kulturnim vijećima i financiranju javnih potreba u kulturi („Narodne novine“ broj 83/22),
* Zakon o proračunu ("Narodne novine" broj 144/21),
* Pravilnik o proračunskom računovodstvu i računskom planu ("Narodne novine" broj 124/14, 115/15 , 87/16, 3/18, 126/19 i 108/20 ),
* Strategija kulturnog razvitka Grada Rijeke 2013.-2020.,
* Proračun Grada Rijeke za 2023. godinu i projekcija za 2024. i 2025. godinu ("Službene novine Grada Rijeke" broj IX/15),
* Upute za izradu proračuna Grada Rijeke,
* Godišnji program rada i razvoja ustanove za 2023. godinu.
1. **Usklađenost ciljeva, strategija i programa s dokumentima dugoročnog razvoja**

Ustanova Art-kino posjeduje vlastiti strateški plan koji je donesen u 2016. godini za razdoblje od 2016. do 2020. godine. U planu je izrada novog strateškog plana, no kako je kvalitetno planiranje rada i razvoja ustanove onemogućeno u početku pandemijskom situacijom, a zatim i novom krizom i poremećajima na tržištu te enormnim rastom cijena energenata pa potom i svih drugih roba i usluga, odlučili smo odgoditi rad na dokumentu do normalizacije poslovnog i društvenog okruženja. U međuvremenu, na snazi ostaje postojeći dokument.

Definirano je pet strateških ciljeva razvoja, odnosno dugoročnih općih ciljeva koji ukazuju na smjer kretanja i djelovanja za ostvarenje vizije i misije, a čiji su operativni ciljevi detaljno razrađeni u dokumentu.

Cilj programa jest zadovoljavanje kulturnih potreba stanovnika grada Rijeke na području audiovizualnih djelatnosti uz povećanje standarda usluga u toj djelatnosti. Strategijom kulturnog razvitka Grada Rijeke za 2013.-2020. godinu propisani su Opći strateški ciljevi kulturne politike Grada Rijeke do 2020. godine. Cilj programa Art-kina uklapa se u ciljeve koje je Grad Rijeka postavio u svojoj strategiji kulturnog razvitka za razdoblje 2013-2020.

Navedeni cilj obuhvaća specifične ciljeve očuvanja audiovizualne baštine i unapređenje javne dostupnosti kulturno vrijednog domaćeg i svjetskog filmskog nasljeđa, povećanje gledanosti i javne vidljivosti lokalnog i domaćeg filma, jačanje doživljaja i gledateljskog iskustva, izgradnja gledalačkih navika te jačanje lokalne filmske produkcije, razvoj filmske kulture kod djece i mladih te širenje razumijevanja filmske umjetnosti putem medijacijskih programa i Specijalne filmske knjižnice.

1. **Ishodište i pokazatelji na kojima se zasnivaju izračuni i ocjene potrebnih sredstava za provođenje programa**

Izvori sredstava za financiranje rada ostvaruju se iz Proračunu Grada Rijeke i ostalih izvora:

1. Opći prihodi i primici proračuna
* 1100 Opći prihodi i primici
1. Vlastiti i namjenski prihodi:
* 4400 Prihodi za posebne namjene (ostvaruju se od prodaje ulaznica i članarina filmskog kluba)
* 5710 Tekuće pomoći iz državnog proračuna (pomoći od Hrvatskog audiovizualnog centra za provođenje Programa komplementarnih djelatnosti)
* 5720 Tekuće pomoći iz proračuna JLP(R)S koji nam nije nadležan (Primorsko-goranska županija)
* 6200 Tekuće donacije od neprofitnih organizacija i ostalih subjekata izvan opće države (donacija Europa Cinemas za poticanje prikazivanja europskog filma, donacija Društva hrvatskih filmskih redatelja)
* 3100 Vlastiti prihodi - prihodi od pruženih usluga

Tablica 2: Struktura Drugih izmjena i dopuna prema osnovnoj klasifikaciji



**PRIHODI**

Tablica 3: Prikaz povećanja/smanjenja osnovnih skupina prihoda



Prihodi poslovanja planiraju se u iznosu od 670.087 eura što je povećanje za 86.760 eura ili 14,87% u odnosu na dosadašnji plan.

Opći prihodi i primici, skupina 67 planirani su u iznosu 487.813 eura, što je povećanje za 2,09% u odnosu na plan.

Na skupini 63 - Pomoći iz inozemstva i od subjekata unutar općeg proračuna planirano je 106.792 eura, što je povećanje od 55.742 eura i odnose se na pomoći Hrvatskog audiovizualnog centra, Primorsko-goranske županije i pomoći Ministarstva kulture i medija Republike Hrvatske

(izvor 57 – Pomoći). Sredstva Ministarstva planirana su u iznosu 39.816 eura i namjenjena su nabavi novog projektora

Na skupini 65 - Prihodi od upravnih i administrativnih pristojbi, pristojbi po posebnim propisima i naknada planirano je 59.991 euro, što je povećanje od 20.186 eura ili 50,71% u odnosu na dosadašnji plan. Ovi prihodi se odnose na prihode od prodanih ulaznica (izvor 44 - Prihodi za posebne namjene).

Na skupini 66 - Prihodi od prodaje proizvoda i roba te pruženih usluga i prihodi od donacija planirano je 15.491 euro i to 3.491 euro prihoda od pruženih usluga (izvor 31 - Vlastiti prihodi) i 12.000 eura od donacija (izvor 62 - Donacije). Donacije očekujemo od organizacije Europa Cinemas koja nas prati od osnutka u cilju jačanja cirkulacije i gledanosti europskih audiovizualnih radova te kompetitivnosti europskog audiovizualnog sektora.

Skupina 92 - Rezultat poslovanja odnosi se na sredstva iz viška prethodnih godina. Planirano je 87.536 eura što je povećanje za 11.536 eura odnosno 15,18% u odnosu na dosadašnji plan. Od ukupnog iznosa 59.866 eura je iz izvora 94 - Višak - Prihodi za posebne namjene, a 27.670 eura iz izvora 96 - Višak - Donacije.

**RASHODI**

Tablica 4: Prikaz povećanja/smanjenja osnovih skupina rashoda



Rashodi poslovanja planiraju se u iznosu od 757.623 eura što je povećanje za 98.296 eura ili 14,91 % u odnosu na dosadašnji plan.

Rashodi za zaposlene planiraju se u iznosu 351.750 eura, što je povećanje od 1.095 eura odnosno 0,31%. Rashodi za zaposlene obuhvaćaju bruto plaće, doprinose na plaće i ostale rashode za zaposlene. Povećani rashodi se odnose na plaću za prekovremeni rad iz izvora 4400.

Materijalni rahodi obuhvaćaju troškove za redovno poslovanje i programske aktivnosti i planiraju se u iznosu 276.198 eura što je povećanje za 40.499 eura ili 17,18% u odnosu na dosadašnji plan. Do povećanja na stavkama Redovne djelatnosti je došlo uslijed rasta cijena usluga te novih obveza i troškova vezanih za Dječju kuću (na primjer tekuće održavanje dvorane). Do povećanja na stavkama Programske aktivnosti je došlo uslijed povećanih programskih aktivnosti Art-kina vezanih uz Dječju kuću, povećanog broja projekcija u Dječjoj kući, kao i inflatornih pritisaka, među ostalima porast studentske satnice.

Rashodi za nabavu nefinancijske imovine planiraju se u iznosu od 128.417 eura što je povećanje za 56.347 eura ili 78,18 % u odnosu na dosadašnji plan i odnose se na kupnju projektora čiju nabavu sufinancira Ministarstvo kulture i medija Republike Hrvatske.

**POKAZATELJI USPJEŠNOSTI**

Cilj : Očuvanje audiovizualne baštine i unapređenje javne dostupnosti kulturno vrijednog domaćeg i svjetskog filmskog nasljeđa

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata  | Definicija | Jedinica | Polazna vrijednost  | Izvor podataka  | Ciljana vrijednost (2023.)  | Ciljana vrijednost (2024.) | Ciljana vrijednost (2025.) |
| Povećanje broja prikazanih filmskih programa od posebnog povijesnoga, umjetničkoga i kulturnoga značenja ili od značenja za razvoj kinematografije; pojedini program obuhvaća od jednog do desetak filmskih naslova | Posjetiteljima se prezentira baštinski film uz uvode filmskih stručnjaka te se time nadograđuje njihovo iskustvo i širi znanje o filmskoj umjetnosti. | broj  | 7 | ustanova  | 9 | 11 | 12 |

Cilj : Povećanje gledanosti i javne vidljivosti lokalnog i domaćeg filma, jačanje doživljaja i gledateljskog iskustva, izgradnja gledalačkih navika te jačanje lokalne filmske produkcije

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata  | Definicija | Jedinica | Polazna vrijednost  | Izvor podataka  | Ciljana vrijednost (2023.)  | Ciljana vrijednost (2024.) | Ciljana vrijednost (2025.) |
| Povećani broj lokalnih i domaćih filmskih premijera  | Organiziranjem filmskih premijera uz gostovanje autorskih ekipa, posebno domaćih filmova, jača se gledateljsko iskustvo te njegova vidljivost.  | broj  | 8 | ustanova  | 9 | 10 | 11 |

Cilj: Razvoj filmske kulture kod djece i mladih

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata   | Definicija | Jedinica | Polazna vrijednost  | Izvor podataka  | Ciljana vrijednost (2023.)  | Ciljana vrijednost (2024.) | Ciljana vrijednost (2025.) |
| Povećanje broja vrtića, osnovnih i srednjih škola koje sudjeluju u *Školi u kinu*   |  | broj  | 60 | ustanova  | 70 | 80 | 80 |

Dodatna aktivnost u svrhu ostvarenja navedenog cilja je povećanje broja programa u Dječjoj kući (redovne filmske projekcije, organizirani program u okviru Škole u kinu, te radionički programi) u Dječjoj kući.

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata   | Definicija | Jedinica | Polazna vrijednost  | Izvor podataka  | Ciljana vrijednost (2023.)  | Ciljana vrijednost (2024.) | Ciljana vrijednost (2025.) |
| Povećanje broja filmskih programa (projekcija i radionica) u Dječjoj kući   | Uspostavljanje redovitog filmskog i radioničkog program u novootvorenoj Dječjoj kući | broj  | 300 | ustanova  | 320 | 330 | 350 |

Dodatna aktivnost u svrhu ostvarenja navedenog cilja je povećanje broja djece koja sudjeluju u programu *Škola u kinu*

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata   | Definicija | Jedinica | Polazna vrijednost  | Izvor podataka  | Ciljana vrijednost (2023.)  | Ciljana vrijednost (2024.) | Ciljana vrijednost (2025.) |
| Povećanje broja djece koja sudjeluju u programu *Škola u kinu*   | Sustavno upoznavanje djece s vrijednim filmom i elementima filmskog jezika kroz organizirane projekcije | broj  | 8000 | ustanova  | 9000 | 9500 | 10000 |

Cilj: Širenje razumijevanja filmske umjetnosti putem medijacijskih programa i Specijalne filmske knjižnice

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata  | Definicija | Jedinica | Polazna vrijednost  | Izvor podataka  | Ciljana vrijednost (2023.)  | Ciljana vrijednost (2024.) | Ciljana vrijednost (2025.) |
| Povećanje broja korisnika sadržaja i medijacijskih programa i knjižnice Art-kina  | Građanima se nude diskurzivni i multimedijalni sadržaj i usluge (promocije, tribine, razgovori, koncerti…) te posudba filmske literature i naslova | broj  | 1000 | ustanova  | 1.100 | 1.500 | 2.000 |

1. **Obrazloženje ciljeva**

Nakon svjetske pandemije u kojoj je kultura bila jedno od najpogođenijih područja, suočili smo se s drugom velikom krizom i ogromnim porastom cijena energenata što je dodatno otežalo naš rad i planiranje. Unatoč tome, zahvaljujući brzim i inovativnim prilagodbama, suradnjama, umrežavanju i fleksibilnom programiranju, uspjeli smo održati vrijedan program i interes javnosti za isti. Stoga i u narednom periodu ciljeve razvijamo imajući na umu brojna ograničenja, izazove, ali istovremeno i potencijale kulture kao kompleksnog sustava koji nadilazi estetsku dimenziju te doprinosi formiranju sustava vrijednosti i identiteta, kulturnoj raznolikosti, lokalnom kulturnom i ekonomskom razvoju te jačoj društvenoj koheziji. U središtu našeg rada bit će širenje filmske kulture u svoj njenoj raznolikosti i bogatstvu.

Ciljevi su planirani u skladu s okolnostima, te smo za kraj razdoblja predvidjeli potpunu normalizaciju javnog i društvenog života u kojoj će kultura imati temeljnu i odgovornu ulogu te u skladu s time nastavak kontinuiranog rasta broja publike, posebno djece i mladih u Art-kinu.